Verður tölva afkastameiri ef örgjörvinn er kældur mikið ? Nei , tölva verður ekki afkastameiri við það eitt að kæla örgjörvann . Góð kæling örgjörvans , sem og reyndar gott loftstreymi í tölvukassanum , getur hins vegar komið í veg fyrir mörg hitatengd vandamál í tölvum . Þau geta lýst sér í aukinni bilanatíðni íhluta , svo sem harðra diska . Einnig getur of hár hiti örgjörvans leitt til þess að tölvan ,, frjósi " . Það sem spyrjandi hefur ef til vill í huga með spurningunni er sú aðgerð að láta örgjörvann vinna hraðar en framleiðandinn ( venjulega Intel eða AMD ) auglýsir . Hægt er að kalla það yfir-klukkun í samræmi við enska orðið over-clocking en ef lesendur hafa betra orð á takteinum mega þeir gjarnan senda okkur skeyti . Þegar þetta er gert þarf að auka kælinguna og gæta þess að loftstreymið sé gott . Framleiðsla örgjörva er flókinn og dýr iðnaður . Hugsum okkur nú að fyrirtæki þurfi að framleiða þrjár tegundir örgjörva , 1800 , 1900 og 2000 MHz . Í stað þess að framleiða þrjár tegundir og nota til þess þrjár vélar eða þrenns konar uppsetningu á vélum , sjá framleiðendurnir þann kost vænstan að framleiða þrefalt magn af 2000 MHz örgjörvum og selja 2/3 hluta sem hægari örgjörva . Þeir prófa nú hvern örgjörva , því að örgjörvar geta verið misgóðir þótt þeir komi úr sama framleiðsluskammti . Þá örgjörva sem hægt er að keyra hraðast selja þeir sem 2000 MHz , næst besta skammtinn sem 1900 MHz og þann lakasta sem 1800 MHz . Þetta er auðvelt því vinnsluhraði örgjörva er einfaldlega margfeldi af brautarhraða ( e. bus-speed ) móðurborðs og svokallaðs margfaldara ( e. multiplier ) í örgjörvanum . Ef við segjum að brautarhraðinn sé 100 MHz stilla framleiðendurnir margfaldara örgjörvana á 18 , 19 eða 20 og fá þannig tilskildan hraða . Þeir tölvunotendur sem kaupa 1800 MHz örgjörva geta síðan reynt að hækka margfaldarann sinn upp í 18,5 , 19 eða jafnvel 20 og fá þannig vinnslugetu í dýrari örgjörva fyrir minni pening . Engin trygging er fyrir að þetta takist , en miðað við dæmið okkar er það líklegt , því þrátt fyrir að vera úr lakasta skammti framleiðslunnar , var örgjörvinn hannaður fyrir vinnsluhraðann 2000 MHz . Framleiðendur hafa stundum reynt að læsa margfaldaranum , en tölvunotendur hafa oftast fundið leið framhjá slíku . Ein slík er að breyta ekki margfaldaranum heldur brautarhraðanum og síðustu ár hefur það verið algengara en hitt . Auk þeirrar ráðstöfunar sem lýst er hér að ofan , að spara framleiðslukostnað , geta verið aðrar ástæður fyrir því að örgjörvar séu seldir undir getu . Þegar framleiðendurnir kynna nýja kynslóð örgjörva , byrja þeir ekki eins hátt og þeir geta , heldur reyna frekar að eiga hraðann inni . Þetta er líklega gert af tveimur ástæðum , að eiga mótspil ef samkeppnisaðilinn kynnir hraðari örgjörva og ná sem mestum tekjum með því að kynna smám saman hraðari örgjörva . Sem dæmi um þetta má taka Northwood kynslóð Pentium 4 örgjörvans frá Intel . Fyrstu örgjörvarnir voru seldir sem 1600 MHz , en mjög auðvelt var að auka hraða þeirra í 2133 MHz með því að auka brautarhraðann úr 100 MHz í 133 MHz . Það endurspeglar að tæknin sem notuð var átti mikið inni , enda hefur það komið á daginn . Þar sem örgjörvaframleiðendur gefa vitanlega ekki upp nákvæmar upplýsingar um framleiðsluferlið , má segja að ofangreindur pistill sé sýn tölvunotanda . Örgjörvaframleiðendur gætu haft aðrar skýringar á málinu .